PREDKLADACIA SPRÁVA
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory v súvislosti s opatreniami programu rozvoja vidieka podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh. 
Predložený návrh nariadenia vlády upravuje implementáciu neprojektových opatrení Plánu rozvoja vidieka Slovenskej republiky 2014-2020 (ďalej len „PRV SR 2014 -2020“) vo vzťahu k novému právnemu základu, ktorým je nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005, nariadenie Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES), č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008, delegované nariadenie Komisie (EÚ) č. 807/2014, ktorým sa dopĺňa nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia, vykonávacie nariadenie Komisie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), vykonávacie nariadenie Komisie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením a delegované nariadenie Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie.
Neprojektové opatrenia PRV SR 2014-2020 v súlade s cieľmi spoločnej poľnohospodárskej politiky sú zamerané na oblasti zachovania hospodárenia v znevýhodnených oblastiach, podporu a zachovanie biodiverzity a aktivity šetrné k prírodným zdrojom. Podpora je orientovaná pre poľnohospodárske subjekty ako aj do lesného hospodárstva.
Predkladaný návrh nariadenia vlády upravuje pravidlá poskytovania platieb neprojektových opatrení PRV SR 2014-2020, ktoré sú vyplácané na hektár oprávnenej plochy alebo na dobytčiu jednotku. Neprojektovými opatreniami sú platby pre oblasti s prírodnými alebo inými osobitnými obmedzeniami, platby v rámci sústavy Natura 2000 na poľnohospodárskej pôde a lesných pozemkoch, agroenvironmentálno-klimatické opatrenie, ekologické poľnohospodárstvo, dobré životné podmienky zvierat a lesnícko-environmentálne a klimatické služby a ochrana lesov.
Podmienky jednotlivých opatrení a operácií sú ustanovené nad rámec povinných noriem a požiadaviek a vnútroštátnej legislatívy. S cieľom zabezpečiť účinnosť a monitorovanie poskytnutej podpory bude pre neprojektové opatrenia využívaný integrovaný administratívny a kontrolný systém, a to nielen na kontrolu základných podmienok, napríklad krížového plnenia alebo minimálnych štandardov, ale aj na kontrolu režimov podpory jednotlivých opatrení a operácii. 
Návrh nariadenia vlády nie je potrebné predkladať do vnútrokomunitárneho pripomienkového konania.
Dátum nadobudnutia účinnosti návrhu nariadenia vlády je určený tak, aby žiadatelia o poskytnutie platby boli včas oboznámení s novou právnou úpravou a mali dostatok času na podanie žiadosti o zaradenie do opatrenia a o poskytnutie platby do 15. mája, ktorý je vo viacerých opatreniach dátumom na podávanie žiadostí, a v dôsledku toho mohli čerpať podporu.
V nadväznosti na to sa návrh predkladá do skráteného legislatívneho konania z dôvodu hrozby značných hospodárskych škôd, ktoré by vznikli poľnohospodárom, ak by nemali dostatok času na vyhotovenie a predloženie svojich žiadostí o zaradenie do opatrenia a o poskytnutie platby pred termínom na predkladanie žiadostí, ktorým je vo viacerých prípadoch už 15. máj 2015. Predloženie návrhu nariadenia vlády do legislatívneho procesu v skoršom termíne nebolo možné z dôvodu dlhodobého procesu schvaľovania PRV SR 2014-2020 Európskou komisiou a dodatočných konzultácií jeho obsahu a odsúhlasenia spôsobu jeho realizácie.
Návrh nariadenia vlády bude mať negatívny vplyv na rozpočet verejnej správy, nebude mať vplyv  na podnikateľské prostredie. Návrh nariadenia vlády mať bude mať pozitívne sociálne vplyvy, pozitívny vplyv na životné prostredie  a na informatizáciu spoločnosti.
Návrh nariadenia vlády je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná, ostatnými všeobecne záväznými právnymi predpismi, ako aj s právnymi aktmi Európskej únie.
Návrh nariadenia vlády bol  predmetom skráteného  medzirezortného pripomienkového konania, z dôvodu hrozby značných hospodárskych škôd poľnohospodárom, vzhľadom na   neodkladnosť termínu na predloženie žiadostí o poskytnutie platby. Vyhodnotenie uplatnených pripomienok je súčasťou predkladaného materiálu. 
[bookmark: _GoBack]Návrh bol prerokovaný v Legislatívnej rade vlády SR, ktorej pripomienky sú v návrhu zapracované. Na rokovanie vlády Slovenskej republiky sa navrhované nariadenie vlády predkladá bez rozporov.

 

